Id-Dipartiment tal-Fiżjoterapija fl-Isptar Karin Grech ġie rinovat b'xogħlijiet ta' tisbiħ fid-dehra ġenerali tal-kmamar u tal-faċilitajiet, biex titjieb l-esperjenza tal-impjegati u tal-pazjenti. Dan ħabbritu Steward Health Care Malta fejn qalet li dan l-investiment fl-isptarijiet tagħha isegwi proġett ieħor li tħabbar m'ilux ta' titjib estensiv fid-Dipartimenti tal-Emerġenza u tal-Outpatients tal-Isptar Ġenerali ta' Għawdex. Il-kumpanija qalet li fid-Dipartiment tal-Fiżjoterapija fl-Isptar Karin Grech, barra tisbiħ ġenerali, inbidlet ukoll is-sistema tal-elettriku u tqiegħdet art ġdida tal-vinyl fid-dipartiment kollu għal ambjent aktar sigur għall-impjegati u l-pazjenti. Fid-dipartiment tal-fiżjoterapija jattendu persuni ta' etajiet differenti u b'kundizzjonijet mediċi varji u kull sena fid-dipartiment isiru madwar 40,000 vista lil pazjenti in-patient kif ukoll out-patient, stqarret Dr Nadine Delicata, id-Direttur Eżekuttiv ta' Steward Malta. Qalet kif il-post qatt ma kien ġie rranġat minn meta s-servizzi ġew trasferiti mill-Isptar San Luqa għal Mater Dei fl-2007 u kif b'hekk il-proġett intlaqa' tajjeb ħafna. "It-tisbiħ li sar fil-faċilitajiet kliniċi u tal-impjegati se jgħin biex, temporanjament, id-dipartiment jibqa' joffri s-servizzi tiegħu sa ma jinbena u jibda jintuża l-isptar il-ġdid ta' riabilitazzjoni," qalet Delicata. Irringrazzjat lil dawk kollha li jużaw is-servizzi u lill-impjegati tal-paċenzja u l-koperazzjoni tagħhom sa ma tlesta l-proġett, li kien qed isir f'fażijiet differenti biex b'hekk, kemm jista' jkun, ma kienx affettwat l-għoti tas-servizzi waqt li saru x-xogħlijiet. Bis-saħħa ta' aktar spazji kliniċi fid-dipartiment tal-fiżjoterapija, l-impjegati se jkunu jistgħu jaħdmu f'aktar kumdità u jtejbu s-servizzi offruti, qalet il-kumpanija. Qalu wkoll kif fil-gym l-ġdid, il-fiżjoterapisti se jkunu jistgħu jiggwidaw aħjar lill-pazjenti b'aktar programmi ta' eżerċizzju u mobilità u l-postijiet il-ġodda tad-dipartiment jinkludu taqsima għar-riabilitazzjoni newroloġika tal-pazjenti. Il-proġett ħoloq ukoll spazji ġodda għal sessjonijiet ta' taħriġ u informazzjoni li qabel ma kinux hemm u spazji apposta għall-uffiċċji tal-istaff biex ikunu jistgħu jaħdmu b'mod virtwali, f'sessjonijiet ta' kura online, waqt il-pandemija tal-Covid-19, ikkonkludiet Delicata. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_60656ea608f32_rand.td-a-rec-img{text-align:left}.td_uid_3_60656ea608f32_rand.td-a-rec-img img{margin:0 auto 0 0}